Meginverkefni Íslenskrar málnefndar er að vinna markvisst að því að tungumálið haldi gildi sínu og sé notað á öllum sviðum íslensks þjóðlífs . Guðrún Kvaran prófessor emerita við Íslensku og menningardeild Háskóla Íslands hefur gegnt stöðu formanns Íslenskrar málnefndar frá árinu 2002 , og setið í stjórn hennar frá 1987 . Ný málnefnd mun taka til starfa á þessu ári , og af því tilefni funduðu fráfarandi formaður hennar og Lilja Alfreðsdóttir mennta - og menningarmálaráðherra á dögunum . Í samtal við ráðherra lagði Guðrún Kvaran áherslu á að landsmenn allir þurfi að vera vakandi fyrir enskum áhrifum á orðaforða og setningagerð bæði í töluðu og rituðu máli , einkum hjá börnum : „ Samtöl foreldra við börnin og aukinn lestur með þeim og fyrir þau er mjög til bóta . Viðhorf til tungumálsins þarf einnig að breytast . Það er mjög bagalegt að á Keflavíkurflugvelli sé enska fyrsta tungumálið sem blasir við farþegum sem koma til landsins en íslenska í öðru sæti öfugt við það sem sést í nágrannalöndum . Sama er að segja um margar verslanir og veitingahús . Þar er íslenska einnig í öðru sæti ef hún sést yfirleitt . Okkur er alveg óhætt að sýna útlendingum og Íslendingum um leið að við erum stolt af eigin tungumáli . Skólarnir gegna einnig afar mikilvægu hlutverki . Læri börnin þar að meta og virða tungumálið , tala og skrifa vandaða íslensku mun íslensk tunga lifa góðu lífi um komandi tíma . “ „ Það er eitt okkar brýnustu samfélagsverkefna að stuðla að sókn íslenskunnar og minna á mikilvægi hennar á öllum sviðum . Þar hefur Guðrún Kvaran verið öflugur liðsmaður og vil ég nota þetta tækifæri til þess að þakka henni öll hennar mikilvægu störf í þágu tungumálsins , ekki síst á vettvangi málnefndarinnar , “ sagði ráðherra . Hlutverk Íslenskrar málnefndar er meðal annars að veita stjórnvöldum ráðgjöf um málefni íslenskrar tungu á fræðilegum grundvelli og álykta árlega um stöðu hennar . Undir forystu Guðrúnar Kvaran var mótuð fyrsta opinbera málstefna Íslands sem samþykkt var á Alþingi í mars árið 2009 en fyrsta endurskoðun hennar verður meðal verkefna nýrrar málnefndar líkt og fjallað er um í þingsályktun um að efla íslensku sem opinbert mál á Íslandi . Íslensk málnefnd var sett á laggirnar árið 1964 en í henni eiga sæti 16 nefndarmenn . Hver eftirtalinna tilnefnir einn mann í málnefndina : Ríkisútvarpið , Þjóðleikhúsið , Samtök móðurmálskennara , Rithöfundasamband Íslands , Blaðamannafélag Íslands , Íðorðafélagið fyrir hönd orðanefnda , Bandalag þýðenda og túlka , Staðlaráð Íslands , Upplýsing – félag bókasafns - og upplýsingafræðinga , Hagþenkir og Samband íslenskra sveitarfélaga . Samstarfsnefnd háskólastigsins tilnefnir tvo menn í málnefndina . Ráðherra skipar tvo nefndarmenn án tilnefningar , formann og varaformann . Félags - og barnamálaráðherra tilnefnir þar að auki einn fulltrúa úr röðum innflytjenda .